Papersnake/gushiwen huggingface dataset:
残梅
释德洪（宋代）

残香和雪隔帘栊，只待江头一笛风。今夜回廊无限意，小庭疏影月朦朦。
伤祝阿王明府
骆宾王（唐代）

洛川真气上，重泉惠政融。含章光后烈，继武嗣前雄。

与善良难光，生涯忽易穷。翔凫犹化履，狎雉尚驯童。

钱满荒阶绿，尘浮虚帐红。夏馀将宿草，秋近未惊蓬。

烟晦泉门闭，日尽夜台空。谁堪孤陇外，独听白杨风。
张天师草堂
常建（唐代）

灵溪宴清宇，傍倚枯松根。花药绕方丈，瀑泉飞至门。

四气闭炎热，两崖改明昏。夜深月暂皎，亭午朝始暾。

信是天人居，幽幽寂无喧。万壑应鸣磬，诸峰接一魂。

遂登仙子谷，因醉田生樽。时节开玉书，窅映飞天言。

心化便无影，目精焉累烦。忽而与霄汉，寥落空南轩。
镜中别业二首（一作镜湖西岛闲居）
方干（唐代）

寒山压镜心，此处是家林。梁燕窥春醉，岩猿学夜吟。

云连平地起，月向白波沈。犹自闻钟角，栖身可在深。

世人如不容，吾自纵天慵。落叶凭风扫，香粳倩水舂。

花期连郭雾，雪夜隔湖钟。身外无能事，头宜白此峰。
还自乐寿寄卢行之三绝句 其二
许景衡（宋代）

顺水知人欲到家，扁舟拂地过天涯。寄声幕下红莲客，稳放银河八月槎。
赠陈正夫
袁宏道（明代）

学书不成去学剑，抛却铅丹买弓箭。六韬不直一文钱，穰苴终作灌园汉。

稻黍不收收莠荑，勉将方口救穷贱。古纸烟黄书一通，赤日方街磨大砚。

涔波只沬濡枯鱼，十年不识孔方面。记得魁梧美少年，手把牙签颂书传。

花前月下几吟哦，颠书自扫白团扇。高冠大袖走文场，身经大小百馀战。

几年面上堆紫烟，直腰曲背走乡县。家园卖尽子依人，不及西家老曹掾。

身宫磨蝎命驿马，五行劳碌君自见。诗能穷人穷者工，瘦岛寒郊无饱顿。

新诗字字挂人口，不与妻儿充饥咽。如今贵者不读书，腹中犹如酒食店。

自来好语出饥肠，一字堪酬五十绢。我亦辞官作乞儿，他时同入歌妓院。
集杜五首 其二 登大雄寺后阁
郑学醇（明代）

古寺僧牢落，登临意惘然。江流天地外，晚景卧钟边。

宫阙通群帝，虚空不离禅。上方重阁晚，自有一山川。
水调歌头
朱敦儒（宋代）

中秋一轮月，只和旧青冥。都缘人意，须道今夕别般明。是处登临开宴，争看吴歌楚舞，沈醉倒金尊。各自心中事，悲乐几般情。

烛摧花，鹤惊露，忽三更。舞茵未卷，玉绳低转便西倾。认取眼前流景，试看月归何处，因甚有亏盈。我自阖门睡，高枕笑浮生。
诸生来
王守仁（明代）

简滞动罹咎，废幽得倖免。夷居虽异俗，野朴意所眷。

思亲独疚心，疾忧庸自遣。门生颇群集，樽单亦时展。

讲习性所乐，记问复怀腼。林行或沿涧，洞游还陟巘。

月榭坐鸣琴，云窗卧披卷。澹泊生道真，旷达匪荒宴。

岂必鹿门栖，自得乃高践。
给散告帖
王之道（宋代）

曾随骁将远追奔，勇冠诸军继虎贲。
圣主念功知有自，一时高下拜新恩。
雨作，抵暮复晴五首
杨万里（宋代）

风伯颠狂太劣生，雨师嬾困洒来轻。
若言不被云君误，谁放斜阳作晚晴。
送高舍人使岭南
徐铉（宋代）

西掖官曹近，南溟道路遥。使星将渡汉，仙棹乍乘潮。

柳映灵和将，梅依大庾飘。江帆风淅淅，山馆雨萧萧。

陆贾真迂阔，终童久寂寥。送君何限意，把酒一长谣。
袜铭
崔骃（两汉）

机衡建子，万物含滋。黄钟育化，以养元基。长履景福，至于亿年。

皇灵既祐，祉禄来臻。本支百世，子子孙孙。
安乐窝中吟
邵雍（宋代）

安乐窝中万户侯，良辰美景忍虚休。
已曾得手春深日，更欲披衣年老头。
晓露重时花满槛，暖醅浮处酒盈瓯。
圣人吃紧些儿事，又省工夫又省忧。
戏招饮客解酲
黄庭坚（宋代）

破卯扶头把一杯，灯前风味唤仍回。
高阳社里如相访，不用闲携恶客来。
次韵西坞道庵
洪咨夔（宋代）

芳蹊几曲重行行，坞里曾阴坞外晴。秧马鬅鬙和雨种，箨龙菌蠢带烟烹。

黑风动地前程暗，白日行天内景明。却爱道民无别解，一杯春茗雪花轻。
减字朩兰花 画栏
黄永（清代）

微云如画。画栏小影低相亚。树气花香。半是梧桐半海棠。

琼宫露冷。天上玉妃眠未醒。愁绝王孙。立尽三更月又浑。
古风敬饯吉州梁史君
杨万里（宋代）

南方儒先囿三山，山中豹蔚推拍鸾。
手拏枝桂下广寒，身作德星南斗间。
治行第一闻九关，再分鱼书朱两幡。
丰湖夜敲坡老门，螺浦晓酌六一泉。
露冕暮月惠化傅，清原改色白鹭妍。
白叟鼓腹黄童颠，麴生打开禁酒国。
云子凑集移粟船，向来醉人号一瑞。
如今醉人横路眠，满城米贱酒更贱。
尽道人皆有一天，如何癖爱香火缘。
三章叫阍觅散仙，定知不晚当赐环，
金貂玉佩香案前。
枉诸友先君墓次方石先生韵奉谢二首 其二
李东阳（明代）

泪眼冲寒不受风，出城先错路西东。地连村郭无三里，谊重存亡有数公。

寸草恩多身尚在，蓼莪诗苦卷难终。须知尽日閒行意，不为看云到水穷。
宿芦市
金东（清代）

万峰环绕水潺湲，墟里人归唤渡喧。野店偶难沽白堕，客程偏易向黄昏。

雨余山色苍连屋，夜静滩声响到门。旅枕无聊乡梦远，天涯又此宿孤村。
答李希淳屯田三首
邵雍（宋代）

去岁尝蒙远寄诗，当时已叹友朋希。
如今存者殆非半，不纵欢游待几时。
登高凌歊台
陶安（明代）

粉黛香消辇路荒，雨晴菊意媚重阳。长江落木秋无际，短帽西风鬓有霜。

千嶂马腾环重镇，万松龙舞荫禅房。英雄多被繁华误，蜀雪湘云旧恨长。
挽张叔夜二首
张孝纯（宋代）

季世遭奇祸，烦冤痛可论。
交情伤死别，亲属恸遗言。
空想还家梦，难招去国魂。
一朝成万古，斜日下平原。
山中见梅寄曾无疑
戴复古（宋代）

香动寒山寂寞滨，直从空谷见佳人。
树头树底参差雪，枝北枝南次第春。
有此瑰琦在岩壑，其他草树亦精神。
移根上苑谁云晚，桃李依然在后陈。
为农
杜甫（唐代）

锦里烟尘外，江村八九家。
圆荷浮小叶，细麦落轻花。
卜宅从兹老，为农去国赊。
远惭勾漏令，不得问丹砂。
寻山
于武陵（唐代）

到此绝车轮，萋萋草树春。青山如有利，白石亦成尘。

水阔应无路，松深不见人。如知巢与许，千载迹犹新。
恭跋思陵宕翰拓本卷后
高翥（宋代）

淡黄越纸打残碑，尽是先皇御赐诗。
白发内人和泪读，为曾亲见写诗时。
送虞司理赴官辰州二首 其二
项安世（宋代）

当年有虞氏，初作理官名。正以蛮兼寇，须烦允与明。

云孙今筮仕，溪子正称兵。淑问端能继，淮夷不足平。
客长沙邢园堂下梅花一萼先开有怀成父斯远二首 其一
赵蕃（宋代）

老树发青枝，晴多雨亦奇。一花成独破，病眼得先窥。

又作殊方见，还成寄远诗。不知闽与浙，何处念乖离。
三峰
吴全节（元代）

三峰琳宇状，松老鹤知还。江白南徐月，楼青北固山。

浮云通地肺，古洞敞天关。寄语寻仙者，蓬莱只此间。
天门山
王廷相（明代）

天门峭双阙，崒峍迥相对。洞劈华阳口，石裂方壶背。

寒云莽空阔，秋潮浩奔逝。我行属风波，狂起飞龙濑。

三山渺何许，孤舟日摇裔。空怀招隐篇，不逢采真会。

傲吏恒乖俗，逸韵故轻势。郁郁佳山水，平生有深契。

骑箕列星遥，从龙帝阍翳。方将拟抱关，何由期归枻。
和放翁社日四首·社日雨
方岳（宋代）

今兹淫春霖，曾不避甲子。
荷锄做秧田，岁欠三寸水。
社戊占丰登，不以此故已。
径起觳觫公，鸣蓑共于耜。
寄范郎中
洪皓（宋代）

相门有相未多年，德行双全亚子骞。
匪晚南归施有政，也应示辱用蒲鞭。
岩下放言五首 其三 冠鳌台
黄庭坚（宋代）

石生涯于寒藤，藤耇造于崖树。鳌插翼而成鹏，隘六合而未翥。

我来兮自东，攀桂枝兮容与。倚嵌岩兮顾同来，谓公等其皆去。
大行皇太后挽词二首 其一
刘弇（宋代）

挚别王雎德，吁嗟卷耳心。轴回坤事退，波度月痕侵。

金暗奁花涩，椒寒壁气沉。生平宗庙福，膏泽在民深。
杜宇呼名语
林希逸（宋代）

叫尽三巴月，凄凉杜宇声。今人谁与语，故主自呼名。

啼血嗟何意，前身恨未平。转喉曾有讳，弄舌似犹生。

姓字诸禽识，君臣易世轻。提壶无意绪，醉魄谩飞鸣。
咏唐史 韦坚
韦骧（宋代）

勿诧崔生得体歌，运潭聚敛一何多。术虽可鄙非其死，甚矣奸臣恣网罗。
病中谢亲友四首 其四
俞德邻（宋代）

一病连三月，肥甘宁得知。医复戒食盐，盐食非所宜。

素餐幸无刺，餐素将何疑。因思丧乱际，黎民多阻饥。

朝餐乃木叶，暮食乃树皮。我今食无盐，早晚白玉炊。

稽首谢苍天，揆分忱过之。
渡江后寓海岳庵
冯登府（清代）

湿云寒走江天黑，篷底雨粗眠缩瑟。南宫诗梦久馍糊，一幅如逢图泼墨。

米家当日亦寄居，千秋桥侧诛茅初。翛闲堂邻甘露寺，傅莂应署颠人书。

轩窗致爽面龙湾，竟将海岳挽砚山。蟾蜍玉泪念故主，诵诗图笔心犹悭。

千金卖古烦妇驵，片石笏拜逢仙鬟。寅哥坐列商宝缋，巾箱五岳留人间。

我来借得书画舫，红桥九十恣来往。茶樯酒幔任相羊，麝煤鼠尾寄孤赏。

狂吟恍接七百年，六代青山喜无恙。当时快意崇宁年，书博士衔臣亲填。

牟驼冈石付劫火，宣和图画归云烟。惟有斯庵倚江水，零落秋风飞燕子。

天寒仿佛精灵归，白鹤一声横江起。
咏庭梅寄人
刘禹锡（唐代）

蚤花常犯寒，繁实常苦酸。何事上春日，坐令芳意阑。

夭桃定相笑，游妓肯回看。君问调金鼎，方知正味难。
句
赵彦迈（宋代）

风俗连巴楚，封疆接播溱。
娄塘里桃蹊即事三首
娄坚（明代）

雨洗燕脂风卷霞，醒来零落醉时花。
残尊好为轻阴尽，一片澄波隔绛纱。
浙江观潮
程公许（宋代）

浙岸携觞差一日，秋风吹爽轶层霄。
怒涛奋击三千里，壮观元同十八潮。
蓬阆何曾云海隔，偓佺未散玉京潮。
琴高背称容追逐，借与天风递玉箫。
送师旻禅者
释重顯（宋代）

深岩寂寂披兰芷，碧雾红霞映流水。
空生别我期未期，绝域殊方擬轻擬。
堪笑归岭南，奔驰何鄙彼。
危急乱抛下，尽云提不起。
伊予本自不将来，相送奚凭掛唇齿。
旻禅客，旻禅客，
师子子，应须落落存终始。
君不见古人有言兮，扑碎骊龙明月珠。
大丈夫到如此，行行不用频弹指。
赠相士钱嫰溪
李曾伯（宋代）

塞北烟氛扫未开，何劳青眼过江来。
道人已办游山屐，福将谁胜上马杯。
李夫人歌一首
黄省曾（明代）

汉家武皇帝，爱杀李夫人。蛾眉向黄泉，龙颜动悲辛。

偶泛翔禽舟，赤日方西倾。云惨昆明池，风激牵牛津。

妙曲摇帝笔，哀蝉胜阳春。罗袂悄无声，玉墀生素尘。

虚房空寂寞，落叶依霜扃。清歌发皓齿，左右皆沾巾。

命点龙膏灯，因进洪梁酒。满斟文螺卮，红颜出纤手。

饮罢卧延凉，夫人来其傍。脉脉无一语，但授蘅芜香。

寝回对明月，凄然痛欲绝。如何琥珀枕，奇香犹不歇。

欲睹如花容，此愿那能灭。乃告李少君，历历肺肝陈。

楼船浮暗海，青石怀潜英。千人升紫云，四五归皇庭。

十年得一石，刻似夫人形。置诸纱幕中，顾盼宛如生。

遂祀灵梦台，朝夕通精诚。
见黄淮少保三首 其二
应宗祥（明代）

天道有常运，成功讵无已。谁能参化机，履盛贵知止。

筮仕得明君，千载同鱼水。擎天力己任，取日功可拟。

道德重师保，恩荣兼父子。眷委日方隆，引年何遽尔。

介石有明训，动息存至理。东南钓游地，清风播兰芷。
送元勋不伐侍亲之官泉南八首 其六
李廌（宋代）

泉南南浦是南溟，瘴雾熏人不用醒。想对文书搔首罢，刺桐花下学兰亭。
苦寒行
文同（宋代）

上太行兮高盘盘，日将暮兮岁已阑。
入谷口兮出林端，风惨惨兮吹骨寒。
冰霜结兮玉败巑岏，光上照兮天色乾。
纷横委兮草树残，黯慄烈兮烟云漫。
仆足皲兮马蹄抚，望所舍兮摧心肝。
囊立空兮衣且单，嗟道途兮胡艰难。
次韵孔毅父种花因送海棠厅三大字求茶
晁补之（宋代）

东园老槐春不发，举头只见中条雪。
江梅去国亦凄然，一萼聊堪映庭月。
未信河滩宜海棠，十株立致非所望。
为君大字书堂榜，报我奁中越焙香。
赠泰和刘洗心秀才洗心兄晴川翁同予系狱洗心自泰和奔来问赋此以慰之 其二
杨爵（明代）

学问须先会洗心，洗心于道最能深。仁义英华成事业，庙堂根脚自山林。

祖先原委家传远，兄弟芳名世所钦。得志知君存素履，岂同流辈但缨簪。
赠张少府 其二
徐熥（明代）

黑发弃轩冕，归耕南亩田。不飞云外舄，时挂杖头钱。

野性耽丘壑，幽居远市廛。中峰高隐处，长抱白云眠。
程机宜宅吃豆粥
赵万年（宋代）

豆红注白间青蔬，彷佛来从香积厨。
异日大官还饱饫，不应忘却在芜蒌。
回心院·铺翠被
萧观音（宋代）

铺翠被，羞杀鸳鸯对。犹忆当时叫合欢，而今独覆相思袂。铺翠被，待君睡。
钱园小隐
卫宗武（宋代）

林园依岸曲，小隐是谁家。
画阁虚临水，绿先深护花。
晴川流皓月，落景襯明霞。
幻境无多地，幽情未易涯。
送苏州李使君赴郡二绝句
白居易（唐代）

忆抛印绶辞吴郡，衰病当时已有馀。

今日贺君兼自喜，八回看换旧铜鱼。

馆娃宫深春日长，乌鹊桥高秋夜凉。

风月不知人世变，奉君直似奉吴王。
愍衰草赋
沈约（南北朝）

愍衰草，衰草无容色。憔悴荒径中，寒荄不可识。昔时兮春日，昔日兮春风。衔华兮佩实，垂绿兮散红。岩陬兮海岸，冰多兮霰积。布绵密于寒皋，吐纤疏于危石。雕芳卉之九衢，霣灵茅之三脊。风急崤道难，秋至客衣单。既伤檐下菊，复悲池上兰。飘落逐风尽，方知岁早寒。流萤暗明烛，雁声断裁续。霜夺茎上紫，风销叶中绿。秋鸿兮疏引，寒乌兮聚飞。径荒寒草合，草长荒径微。园庭渐芜没，霜露日沾衣。
漫兴呈穆少若观察
江云龙（清代）

事到无聊学闭关，孱躯宁耐地卑寒。閒云零落不成雨，病木支离强恋山。

岁歉每伤棉力竭，时危便做布衣难。郭仙雅意怜才尽，早索江淹彩笔还。
沁园春（寿同年陈探花）
姚勉（宋代）

忆昔东坡，秀夺眉山，生丙子年。盖内离子坎，四方中气，宜当此盖，间出英贤。河岳重灵，星辰再孕，来自赤城中洞天。新秋霁，萃一襟爽气，风露澄鲜。玉阶同听胪传。伴宝骊如龙丝袅鞭。正椿庭未老，同跻荣路，萼楼争耀，相照魁躔。即似坡公，金莲夜对，身作玉堂云雾仙。怜同盖，但乞如梦得，分买山钱。
折杨柳
刘基（明代）

去年送君杨柳青，暖风晴日花冥冥。今日思君琐窗绿，柳条又缀黄金粟。

君心却似条上花，随风飘荡不思家。妾心巳作科上槁，纵得春光为谁好。

折取长条寄远人，人生四十无青春。
移居
丘葵（宋代）

移居山北向山南，天遣青风接笑谈。
无数凫雏穿稻塍，一群滩鹜语茭潭。
鹭临清沚贪心起，莲到黄昏笑靥含。
却忆姚家古藤下，鸟巾挂了旦眠酣。
梅花
郑会（宋代）

江梅谷寻树槎牙，雪片飘零梅片斜。
半有和风到窗纸，不知是雪是梅花。
羽猎赋
扬雄（两汉）

孝成帝时羽猎，雄从。以为昔在二帝三王，宫馆台榭沼池苑囿林麓薮泽财足以奉郊庙，御宾客，充庖厨而已，不夺百姓膏腴谷土桑柘之地。女有馀布，男有馀粟，国家殷富，上下交足，故甘露零其庭，醴泉流其唐，凤凰巢其树，黄龙游其沼，麒麟臻其囿，神爵栖其林。昔者禹任益虞而上下和，草木茂；成汤好田而天下用足；文王囿百里，民以为尚小；齐宣王囿四十里，民以为大：裕民之与夺民也。武帝广开上林，南至宜春、鼎胡、御宿、昆吾，旁南山西，至长杨、五柞，北绕黄山，濒渭而东，周袤数百里。穿昆明池象滇河，营建章、凤阙、神明、馺娑，渐台、泰液象海水周流方丈、瀛洲、蓬莱。游观侈靡，穷妙极丽。虽颇割其三垂以赡齐民，然至羽猎田车戎马器械储偫禁御所营，尚泰奢丽夸诩，非尧、舜、成汤、文王三驱之意也。又恐后世复修前好，不折中以泉台，故聊因《校猎赋》以风之，其辞曰：

或称羲农，岂或帝王之弥文哉？论者云否，各亦并时而得宜，奚必同条而共贯？则泰山之封，焉得七十而有二仪？是以创业垂统者，俱不见其爽，遐迩五三，孰知其是非？遂作颂曰：丽哉神圣，处於玄宫。富既与地乎侔訾，贵正与天乎比崇。齐桓曾不足使扶毂，楚严未足以为骖乘；狭三王之阨薜，峤高举而大兴；历五帝之寥廓，涉三皇之登闳；建道德以为师，友仁义与为为朋。於是玄冬季月，天地隆烈，万物权舆於内，徂落於外，帝将惟田於灵之囿，开北垠，受不周之制，以奉终始颛顼、玄冥之统。乃诏虞人典泽，东延昆邻，西驰阊阖，储积共偫，戍卒夹道，斩丛棘，夷野草，御自汧、渭，经营酆、镐，章皇周流，出入日月，天与地杳。尔乃虎路三嵏以为司马，围经百里而为殿门。外则正南极海，邪界虞渊，鸿蒙沆茫，揭以崇山。营合围会，然后先置乎白杨之南，昆明灵沼之东。贲育之伦，蒙盾负羽，杖镆邪而罗者以万计。其馀荷垂天之罼，张竟野之罘。靡日月之朱竽，曳彗星之飞旗。青云为纷，红蜺为缳，属之乎昆仑之虚，涣若天星之罗，浩如涛水之波，淫淫与与，前后要遮。欃枪为，明月为候，荧惑司命，天弧发射，鲜扁陆离，骈衍佖路。徽车轻武，鸿絧緁猎，殷殷轸轸，被陵缘阪，穷敻极远者，相与列乎高原之上；羽骑营营，户分殊事，缤纷往来，畾轳不绝，若光若灭者，布乎青林之下。

於是天子乃以阳晁始出乎玄宫，撞鸿钟，建九旒，六白虎，载灵舆，蚩尤并毂，蒙公先驱。立历天之旗，曳捎星之旃，霹雳列缺，吐火施鞭。萃傱沇溶，淋离廓落，戏八镇而开关；飞廉、云师，吸嚊潚率，鳞罗布列，攒以龙翰。啾啾跄跄，入西园，切神光；望平乐，径竹林，蹂蕙圃，践兰唐。举烽烈火，辔者施披，方驰千驷，校骑万师，虓虎之陈，从横胶曷，猋泣雷厉，驞駍駖磕，汹汹旭旭，天动地及。羡漫半散，萧条数千万里外。

若夫壮士慷慨，殊乡别趣，东西南北，骋耆奔欲。拖苍豨，跋犀犛，蹶浮麋。斫巨狿，搏玄猿，腾空虚，距连卷。踔夭蟜，矣涧闲，莫莫纷纷，山谷为之风猋，林丛为之生尘。及至获夷之徒，蹶松柏，掌蒺藜，猎蒙茏，辚轻飞；履般首，带修蛇，钩赤豹，摼象犀；跇峦坑，超唐陂。车骑云会，登降暗蔼，泰华为旒，熊耳为缀。木仆山还，漫若天外，储与乎大浦，聊浪乎宇内。

於是天清日晏，逢蒙列眦，羿氏控弦。皇车幽曷，光纯天地，望舒弥辔，翼乎徐至於上兰。移围徙陈，浸淫蹴部，曲队坚重，各按行伍。壁垒天旋，神抶电击，逢之则碎，近之则破。鸟不及飞，兽不得过。军惊师骇，刮野扫地。及至罕车飞扬，武骑聿皇；蹈飞豹，绢嘄阳；追天宝，出一方；应駍声，击流光。野尽山穷。囊括其雌雄，沈沈溶溶，遥噱乎纮中。三军芒然，穷阏与，亶观夫剽禽之绁逾，犀兕之抵触，熊罴之玃，虎豹之凌遽，徒角抢题注，　戚竦摄怖，魂亡魄失，触辐关脰。妄发期中，进退履获。创淫轮夷，丘累陵聚。

於是禽殚中衰，相与集於靖冥之馆，以临珍池。灌以岐梁，溢以江河，东瞰目尽，西畅无崖，随珠和氏，焯烁其陂。玉石嶜崟，眩耀青荧。汉女水潜，怪物暗冥，不可殚形。玄鸾孔雀，翡翠乘荣。王雎关关，鸿雁嘤嘤。群娱乎其中，噍噍昆鸣；凫振鹭，上下砰磕，声若雷霆。乃使文身之技，水格鳞虫，凌坚冰，犯严渊，探岩排碕，薄索蛟螭，蹈獱獭，据鼋鼍，抾灵蠵，入洞穴，出苍梧，乘巨鳞，骑京鱼。浮彭蠡，目有虞。方椎夜光之流离，剖明月之珠胎，鞭洛水之宓妃，饷屈原与彭胥。

於兹乎鸿生巨儒，俄轩冕，杂衣裳，修唐典，匡《雅》《颂》，揖让於前。昭光振耀，蚃忽如神。仁声惠於北狄，武谊动於南邻。是以旃裘之王，胡貉之长，移珍来享，抗手称臣。前入围口，后陈卢山。群公常伯阳朱、墨翟之徒喟然并称曰：“崇哉乎德，虽有唐、虞、大夏、成周之隆，何以侈兹！夫古之觐东岳，禅梁基，舍此世也，其谁与哉？”

上犹谦让而未俞也，方将上猎三灵之流，下决醴泉之滋，发黄龙之穴，窥凤凰之巢，临麒麟之囿，幸神雀之林，奢云梦，侈孟诸，非章华，是灵台，罕徂离宫而辍观游，土事不饰，木功不雕，承民乎农桑，劝之以弗怠，侪男女，使莫违，恐贫穷者不遍被洋溢之饶，开禁苑，散公储，创道德之囿，弘仁惠之虞，驰弋乎神明之囿，览观乎群臣之有亡；放雉兔，收罝罘，麋鹿刍荛，与百姓共之，盖所以臻兹也。於是醇洪鬯之德，丰茂世之规，加劳三皇，勖勤五帝，不亦至乎！乃只庄雍穆之徒，立君臣之节，崇贤圣之业，未遑苑囿之丽，游猎之靡也，因回轸还衡，背阿房，反未央。
书意
陆游（宋代）

万事马牛风，萧然破屋中。
忍贫增力量，耐辱见神通。
道进天魔散，心安客疾空。
微言施鱼鸟，一一脱池笼。
更漏子·本意
王夫之（明代）

斜月横，疏星炯。不道秋宵真永。声缓缓，滴泠泠。双眸未易扃。
霜叶坠，幽虫絮，薄酒何曾得醉。天下事，少年心。分明点点深。
壬子八月十四夜对月
刘诜（元代）

万里轻阴晚忽收，天公有意作风流。今年对月又为客，明日无云始是秋。

多病情怀成老态，早凉天气似中州。少陵儿女痴何似，共景悬知不共愁。
浮邱八景 其八 挹袖轩
谢元光（明代）

仙客鸾骖海峤翔，翩翩双袖带天香。朱明笑挹餐霞侣，九转灵砂氐验方。
寄成父并帖彦博审知
赵蕃（宋代）

霜落湖边路，林疏溪上居。
向来行载酒，今日问凭书。
一饱异初计，五言真累渠。
故人谁我念，烦为语王徐。
颖叔为余亲札补到难并和篇开刻既成以二绝句送上 其一
郭祥正（宋代）

投老文章遇已知，感公书我到难诗。银钩玉纽徒称妙，大庾岭南无此碑。
秋灯
葛樵隐（清代）

独坐秋宵无限思，摇情应是壁灯知。十年伴读寒霜夜，一点催眠暮雨时。

灰到心头犹自热，花留眼底易成眵。生憎不照关山梦，愁煞深闺远别离。
淮南李相公绅席上赋春雪
章孝标（唐代）

六出花飞处处飘，黏窗著砌上寒条。朱门到晓难盈尺，尽是三军喜气消。
谒金门·七月既望湖上雨后作
厉鹗（清代）

凭画槛，雨洗秋浓人淡。隔水残霞明冉冉，小山三四点。
艇子几霞同泛？待折荷花临鉴。日日绿盘疏粉艳，西风无处减。
秋日山居 其一
沈守正（明代）

何以散廓落，下山复上山。白云怀袖里，红树有无间。
鷾鸸
邹浩（宋代）

畏人常是袭人间，人不能伤自往还。争似鸾凰在寥廓，更无尘虑杳难攀。
买山
刘煇（宋代）

顶摩霄极根盘溪，买得入手空家赀。回环四面终日看，埋没几年知者谁。

剔除冗土洁且快，布列诸峰高复卑。时人应笑狂生僻，不喜金珠喜怪奇。
羔羊
佚名（先秦）

羔羊之皮，素丝五紽。退食自公，委蛇委蛇。
羔羊之革，素丝五緎。委蛇委蛇，自公退食。
羔羊之缝，素丝五总。委蛇委蛇，退食自公。
咏金橘
苏简（宋代）

小小根栽出近□，□□繁实傲秋天。
恍如列宿挂庭树，几误饥儿逐弹圆。
荔子甘香欲争席，赤心粗俗敢差肩。
饮仙嚼□□□赏，赋客寡闻犹未编。
城西金明池小饮二首
蔡襄（宋代）

城西禁籞宿烟收，霜薄朝寒上罽裘。
佳树得春生意动，平时受日翠光浮。
十年歌笑惊前世，满眼风花是旧游。
从此曲江芳物好，定知重到更疑留。
咏碧山吟社八景 其一 十老亭
俞宪（明代）

木声凄洞户，竹色净榱题。寂寞怀贤处，依依但赋诗。
古木山禽图
王恭（明代）

梁王池苑罢经过，古木残云奈尔何。莫放流音空袅袅，行人长少夕阳多。
稚子
利登（宋代）

双双稚子戏柴关，抟土为人半印钱。
更过十年那有此，短蓑篷笠种荒田。
清心镜 少华薄公丈丈索
马钰（金朝）

薄丈丈。薄丈丈。八旬有四，因甚发心修养。看重阳、文集全真，得发些味况。勿言老，休寿相。外貌苍苍，内容侗傥。气不断、亦可修持，
幕官相约观芳草於法曹之亭黄宰病不至以诗来
洪咨夔（宋代）

似无细雨还应有，欲落余花更复留。
草际水边青未了，可禁杯酒为扶头。
庚辰除夕
赵孟坚（宋代）

生计从来拙，奚疑壁四空。
解忧惟父母，谋事等儿童。
无竞身如偶，讹言耳愿聋。
丈夫心铁石，肯自泣涂穷。
寿右丞相 其二
冰壶（宋代）

淳祐更弦第二春，顺开黄道对昌辰。貔貅不动红尘骑，鸿雁于归青野人。

千载龙云符气运，一堂鱼水会精神。地寒燕谷须钧播，挥手东风造化仁。
永州八记
柳宗元（唐代）

始得西山宴游记

自余为僇人，居是州。恒惴慄。时隙也，则施施而行，漫漫而游。日与其徒上高山，入深林，穷回溪，幽泉怪石，无远不到。到则披草而坐，倾壶而醉。醉则更相枕以卧，卧而梦。意有所极，梦亦同趣。觉而起，起而归。以为凡是州之山水有异态者，皆我有也，而未始知西山之怪特。

今年九月二十八日，因坐法华西亭，望西山，始指异之。遂命仆人过湘江，缘染溪，斫榛莽，焚茅茷，穷山之高而上。攀援而登，箕踞而遨，则凡数州之土壤，皆在衽席之下。其高下之势，岈然洼然，若垤若穴，尺寸千里，攒蹙累积，莫得遁隐。萦青缭白，外与天际，四望如一。然后知是山之特立，不与培塿为类，悠悠乎与颢气俱，而莫得其涯；洋洋乎与造物者游，而不知其所穷。引觞满酌，颓然就醉，不知日之入。苍然暮色，自远而至，至无所见，而犹不欲归。心凝形释，与万化冥合。然后知吾向之未始游，游于是乎始，故为之文以志。是岁，元和四年也。

钴鉧潭记

钴鉧潭，在西山西。其始盖冉水自南奔注，抵山石，屈折东流；其颠委势峻，荡击益暴，啮其涯，故旁广而中深，毕至石乃止；流沫成轮，然后徐行。其清而平者，且十亩。有树环焉，有泉悬焉。

其上有居者，以予之亟游也，一旦款门来告曰：“不胜官租、私券之委积，既芟山而更居，愿以潭上田贸财以缓祸。”

予乐而如其言。则崇其台，延其槛，行其泉于高者而坠之潭，有声潀然。尤与中秋观月为宜，于以见天之高，气之迥。孰使予乐居夷而忘故土者，非兹潭也欤？

钴鉧潭西小丘记

得西山后八日，寻山口西北道二百步，又得钴鉧潭，潭西二十五步，当湍而浚者为鱼梁。梁之上有丘焉，生竹树。其石之突怒偃蹇，负土而出，争为奇状者，殆不可数。其嵚然相累而下者，若牛马之饮于溪；其冲然角列而上者，若熊罴之登于山。

丘之小不能一亩，可以笼而有之。问其主，曰：“唐氏之弃地，货而不售。”问其价，曰：“止四百。”余怜而售之。李深源、元克己时同游，皆大喜，出自意外。即更取器用，铲刈秽草，伐去恶木，烈火而焚之。嘉木立，美竹露，奇石显。由其中以望，则山之高，云之浮，溪之流，鸟兽之遨游，举熙熙然回巧献技，以效兹丘之下。枕席而卧，则清泠之状与目谋，瀯瀯之声与耳谋，悠然而虚者与神谋，渊然而静者与心谋。不匝旬而得异地者二，虽古好事之士，或未能至焉。

噫！以兹丘之胜，致之沣、镐、鄠、杜，则贵游之士争买者，日增千金而愈不可得。今弃是州也，农夫渔父过而陋之，贾四百，连岁不能售。而我与深源、克己独喜得之，是其果有遭乎！书于石，所以贺兹丘之遭也。

至小丘西小石潭记

从小丘西行百二十步，隔篁竹，闻水声，如鸣珮环，心乐之。伐竹取道，下见小潭，水尤清冽。全石以为底，近岸，卷石底以出，为坻，为屿，为嵁，为岩。青树翠蔓，蒙络摇缀，参差披拂。

潭中鱼可百许头，皆若空游无所依。日光下澈，影布石上，佁然不动;俶尔远逝，往来翕忽，似与游者相乐。

潭西南而望，斗折蛇行，明灭可见。其岸势犬牙差互，不可知其源。

坐潭上，四面竹树环合，寂寥无人，凄神寒骨，悄怆幽邃。以其境过清，不可久居，乃记之而去。

同游者：吴武陵，龚古，余弟宗玄。隶而从者，崔氏二小生：曰恕己，曰奉壹。

袁家渴记

由冉溪西南水行十里，山水之可取者五，莫若钴鉧潭。由溪口而西，陆行，可取者八九，莫若西山。由朝阳岩东南水行，至芜江，可取者三，莫若袁家渴。皆永中幽丽奇处也。

楚越之间方言，谓水之反流为“渴”。渴上与南馆高嶂合，下与百家濑合。其中重洲小溪，澄潭浅渚，间厕曲折，平者深墨，峻者沸白。舟行若穷，忽而无际。

有小山出水中，皆美石，上生青丛，冬夏常蔚然。其旁多岩洞，其下多白砾，其树多枫柟石楠，楩槠樟柚，草则兰芷。又有奇卉，类合欢而蔓生，轇轕水石。

每风自四山而下，振动大木，掩苒众草，纷红骇绿，蓊葧香气，冲涛旋濑，退贮溪谷，摇飃葳蕤，与时推移。其大都如此，余无以穷其状。

永之人未尝游焉，余得之不敢专焉，出而传于世。其地主袁氏。故以名焉。

石渠记

自渴西南行不能百步，得石渠，民桥其上。有泉幽幽然，其鸣乍大乍细。渠之广或咫尺，或倍尺，其长可十许步。其流抵大石，伏出其下。踰石而往，有石泓昌蒲被之，青藓环周。又折西行，旁陷岩石下，北堕小潭。潭幅员减百尺，清深多倏鱼。又北曲行纡余，睨若无穷，然卒入于渴。其侧皆诡石、怪木、奇卉、美箭，可列坐而庥焉。风摇其巅，韵动崖谷。视之既静，其听始远。

予从州牧得之。揽去翳朽，决疏土石，既崇而焚，既釃而盈。惜其未始有传焉者，故累记其所属，遗之其人，书之其阳，俾后好事者求之得以易。

元和七年正月八日，蠲渠至大石。十月十九日，踰石得石泓小潭，渠之美于是始穷也。

石涧记

石渠之事既穷，上由桥西北下土山之阴，民又桥焉。其水之大，倍石渠三之一，亘石为底，达于两涯。若床若堂，若陈筳席，若限阃奥。水平布其上，流若织文，响若操琴。揭跣而往，折竹扫陈叶，排腐木，可罗胡床十八九居之。交络之流，触激之音，皆在床下；翠羽之木，龙鳞之石，均荫其上。古之人其有乐乎此耶？后之来者有能追予之践履耶？得之日，与石渠同。

由渴而来者，先石渠，后石涧；由百家濑上而来者，先石涧，后石渠。涧之可穷者，皆出石城村东南，其间可乐者数焉。其上深山幽林逾峭险，道狭不可穷也。

小石城山记

自西山道口径北踰黄茅岭而下，有二道：其一西出，寻之无所得；其一少北而东，不过四十丈，土断而川分，有积石横当其垠。其上为睥睨梁欐之形；其旁出堡坞，有若门焉，窥之正黑，投以小石，洞然有水声，其响之激越，良久乃已。环之可上，望甚远。无土壤而生嘉树美箭，益奇而坚，其疏数偃仰，类智者所施也。

噫！吾疑造物者之有无久矣，及是，愈以为诚有。又怪其不为之中州而列是夷狄，更千百年不得一售其伎，是固劳而无用，神者倘不宜如是，则其果无乎？或曰：以慰夫贤而辱于此者。或曰：其气之灵，不为伟人而独为是物，故楚之南少人而多石。是二者余未信之。
同史千里宿蔡斋即席次史韵
先著（清代）

萧瑟秋庭暮雨新，深宵停酒话遗民。文章何用惊时辈，肝胆惟应向故人。

才已累身心未死，老难谐世自嫌真。尊前一寸将残烛，还抱高歌动鬼神。
三叠
刘克庄（宋代）

半卸红绡出洞房，依稀侍辇幸温汤。
三郎方爱霓裳舞，珍重梅姬且素妆。
还资道斯立诗卷
晁说之（宋代）

馥馨兰茞语，令人有愧颜。
未见半豹书，安敢道一班。
分在婢子科，何以能追攀。
和王巩六首并次韵
苏轼（宋代）

君谈阳朔山，不作一钱直。
岩藏两头虺，瘴落千仞翼。
雅宜驩兜放，颇讶虞舜陟。
暂来已可畏，览镜忧面黑。
况子三年囚，苦雾变饮食。
吉人终不死，仰荷天地德。
我来黄冈下，欹枕江流碧。
江南武昌山，向我如咫尺。
春蔬黄土软，冻笋苍崖拆。
此行我累君，乃反得安宅。
遥知丹穴近，为劚勾漏石。
他年分刀圭，名字挂仙籍。
（君许惠桂州丹砂。
）少年带刀剑，但识従军乐。
老大服犁锄，解佩付镕铄。
虽无献捷功，会赐力田爵。
敲冰春捣纸，刈苇秋织箔。
栎林斩冬炭，竹坞收夏箨。
四时俯有取，一饱天所酢。
君生纨绮间，欲学非其脚。
左右玉纤纤，束薪谁为缚。
勿令闻此语，翠黛頩将恶。
笑我一间茅，妇姑纷六凿。
欲结千年实，先摧二月花。
故教穷到骨，要使寿无涯。
久已逃天网，何须服日华。
宾州在何处，为子上栖霞。
（楼名。
）邻里有异趣，何妨倾盖新。
殊方君莫厌，数面自成亲。
默坐无余事，回光照此身。
他年赤墀下，玉立看垂绅。
平生我亦轻余子，晚岁人谁念此翁。
巧语屡曾遭薏苡，瘦词聊复托芎藭。
子还可责同元亮，妻却差贤胜敬通。
若问我贫天所赋，不因迁谪始囊空。
君家玉臂贯铜青，下客何时见目成。
勤把铅黄记宫样，莫教弦管作蛮声。
熏衣渐叹衙香少，拥髻遥怜夜语清。
记取北归携过我，南江风浪雪山倾。
（君自南江赴任，不一过我。
）
粹中自郴江莹中与南归时余在龙山容泯斋为诵唐诗入郭随缘住思山破夏归之句为韵十首 其九
释德洪（宋代）

无生师子窟，僧宝光照夜。我如龟六藏，一庵聊作夏。
校文京庠呈黄立轩朱南湖十首 其八
萧立之（宋代）

山水宜秋风雨后，坐窗得瘦奈愁何。传闻近长湖船价，天气乍凉游子多。
挽钱心斋先生
刘熺（宋代）

凤跃南冈老隐沦，仙游悲动感儒绅。
海边鸥鹭无知已，屋外溪山失主人。
满径黄花闲白昼，一庭芳草自青春。
他年化鹤归来日，城郭依然迹已陈。
甲寅西归江行春怀十首
汪莘（宋代）

二月湖山把酒中，呼猿洞口水涵空。
醉来剥尽新花蕊，百叠生红未见风。
西美司书赋生玳瑁佳篇仍索鄙句奉和一首
周必大（宋代）

衷甲藩身却误身，谁教全体点斑鳞。幸容生致池中物，忍使刳为席上珍。

剩买鱼盐便尔性，閒随龟鹤称吾真。却思御合纹如豆，侍食钧天二十春。
归长安
许浑（唐代）

三年何处泪汍澜，白帝城边晓角残。非是无心恋巫峡，

自缘□臂到长安。黔江水暖还曾饮，楚岫云深不识寒。

大抵莫教闻雨后，此时肠断不应难。
行楚野见草花都不能名感赋 其二
钱载（清代）

红者亦有萼，翠者亦有英。彼芳诚自好，愧不能以名。

夫草焉用名，楚产则楚荣。始怜楚人词，喻草其乡情。

目遇即抽思，手搴即发声。何必曲相假，外饰衰中诚。
四月旦小池新荷
韩淲（宋代）

轻圆初泛水池荷，承露翻风不厌多。平旦气清舞蝶叶，午天人静戏鱼波。

采莲他日当寻曲，梦草前时亦可歌。安得镜湖三百里，酒船回棹谪仙过。
登楼
缪公恩（清代）

落叶萧条万井秋，碧云天外水东流。苍烟古木寒鸦乱，野径残阳旅客愁。

千里音书悲雁断，十年踪迹感萍浮。擎杯欲醉何曾醉，惆怅西风独倚楼。
咏棋二首 其二
唐文凤（明代）

大圣有唐尧，创法何明智。妙测鬼神机，巧泄阴阳秘。

子圆讶布鬼，局方疑象地。三百六十路，亿兆万千义。

相对试手谈，所得在心计。要识生死关，当知动静势。

点白既已难，拈黑亦不易。自经下著迟，遽失加倍利。

灵变通仙术，谋略岂儿戏。如环乃无端，似屏而有倚。

首尾常山蛇，奇骏荥河骥。洪涛纵巨鳞，秋空横独鸷。

或疑偏将军，或居大元帅。堂堂列营阵，正正张旗帜。

严整犹合队，纷纠若离次。冲突左右车，游击前后骑。

出险喜获安，升高虑将坠。困围每坚壁，示敌从缓辔。

减灶佯退怯，伏弩潜夙备。就粘必可待，投劫尚堪致。

始疑倏终信，远谍俄近惎。辅汉陈曲逆，救秦田无忌。

勇躁久用挑，饥贪怠吞饵。敌忾急擒首，修睦诚委质。

气馁应俟养，锋锐欲少避。守关恃其隘，背水定其志。

撞斗嗟范增，奉槃快毛遂。棋经古攸同，兵法今奚异。

是以博识人，察此精微意。晷刻弗暂忘，閒适乃能置。

竹院每闻声，玉堂常近侍。瀛洲风日好，巴园岁月驶。

沸鼎茶香清，拂枰槐影翠。承恩谕赋诗，效愚敬题字。

愧乏杜老才，陋匪柳公记。斐然成短章，冥搜五经笥。
和吴微明疏影横斜水清浅七咏韵
李吕（宋代）

深丛茉莉香有余，浓李争春俗不除。
借箸推排风味胜，尖新莫向小梅疏。
检校园花
洪适（宋代）

往夏新阁成，拔去园中葵。万花间千蕊，十夫劳徙移。

群香颇猗狔，密影初参差。烈日吁可畏，时雨不能滋。

未秋叶先陨，欲冬柯已萎。虚蒙灌溉恩，无复嫣然姿。

啅雀飞且止，不肯登空枝。寒螀守枯荄，未忍相弃离。

永怀斩新日，岂料憔悴期。谁呼殷七七，来伴红裳儿。

金鼎一剂药，返魂庸可追。春来作高亭，绿沼扬清漪。

旧蹊类陈迹，远圃分芳蕤。结根旬浃间，生意浑熙熙。

微白李赋质，小红桃入肌。柳条无颜色，已含烟雨眉。

游蜂相召引，有底渠先知。地力固自若，大钧不偏私。

竞秀非机巧，向衰非钝迟。万物理固然，飏芬须得时。
星渚赵侍郎霞城枉驾
赵必蒸（宋代）

高情潇洒出风尘，华毂传呼下士频。
独愧迂疎无别技，鸿飞冥冥任吾夫。
送陈持中赴四明节推二首
陈傅良（宋代）

前修恨不为同姓，更有跫然喜似人。
岁晏得君颜面好，天涯从此尺书频。
政须有力同扶世，业已将名自绊身。
它日云台勋绩上，南阳应记旧比邻。
离亭前思有寄
李中（五代）

酒醒江亭客，缠绵恨别离。笙歌筵散后，风月夜长时。

耿耿看灯暗，悠悠结梦迟。若无骚雅分，何计达相思。
西庙招辞
陈傅良（宋代）

君昔兮胡不去斯，君今兮胡不来斯。
文栋兮琱楣，岘山之麓兮江圻。
旨酒牲兮洁肥，皓遗老兮须眉。
坎击鼓兮吹箎，君勿来兮迟迟。
山蜿蜿兮榕阴萎蕤，江水清夷兮无蛟与螭。
君之来兮可以娱嬉，君不共安兮谁与共危。
鸣玉兮衮衣，彼亦君兮一时。
莽中州兮为夷，匪冢则庙兮牛羊累累。
尚我民兮有知，子子孙孙兮永依。
揆之兮以是非，君舍此兮安之。
田有畔兮泽有陂，桑稻兮诞弥，
怀不报兮忸怩。日早暮兮夜何其，
犹容与兮谁须。
王龙图知江陵
梅尧臣（宋代）

捧诏出荆州，天心寄远忧。
行车残残雪，寒色犯轻裘。
祖軷山川阁，歌骊道路愁。
吏迎多越乘，兵卫粲吴钩。
地与蛮溪接，江通汉水流。
风宜橘林赋，俗尚竹枝讴。
樽俎思畴日，烟云感旧游。
终当劳待从，宁久渚宫留。
入峡诗
张嵲（宋代）

微王大峡何峥嵘，叠嶂层峦碍飞鸟。
石壁排空何可凿，拽云蒸雾无昏晓。
凝思天地始胚胎，清川一道何从来。
联峰既非巨灵擘，绝岸不闻神禹开。
两山中断缘何许，异事人传向开府。
凿石穿云神鬼愁，至今行迹行人睹。
从此奔流出乱山，东汇沮漳入荆楚。
鳞鳞山树经寒碧，枝侵雨露根连石。
境胜应来仙驭游，岩深定有蛟龙宅。
君侯事迹已湮沉，流水年年石上深。
山川不改时代积，徒使人兴万古心。
土人事神何敢侮，桂酒春秋荐椒糈。
雪中
陆游（宋代）

春昼雪如簁，清羸病起时。
迹深惊虎过，烟绝闵僧饥。
地冻萱芽短，林寒鸟哢迟。
西窗斜日晚，呵手歛残棋。
道中寒食
陈与义（宋代）

飞絮春犹冷，离家食更寒。
能供几岁月，不办了悲欢。
刺史蒲萄酒，先生苜蓿盘。
一官违壮节，百虑集征鞍。
卜算子·忆菊，效白石道人梅花八咏 其三
夏孙桐（清代）

庙市日逢三，压担秋如绣。何物村佣熟世情，佳品供豪右。

萼绿有仙姿，倚竹横娟袖。姹紫娇黄尽下风，那惜量珠购。
山行 其一
方岳（宋代）

亦爱卢仝屋数间，野猿皋鹤共跻攀。才登楼见一溪月，不出门行十里山。

有兴自携残藁醉，无人得似老夫閒。樵青莫掩柴扉路，留与春风作往还。
送胡彦龙过金陵
高彦竹（宋代）

金陵往事已成虚，江水清清只见鱼。
遗庙空存元帝像，故家多有二王书。
秋风出塞调生马，夜月吟淮跨蹇驴。
借问新亭诸老泪，而今烟景复何如。
清泉亨老寄鼓枕二首
刘子翚（宋代）

团团鼓枕样新传，竹簟绳床得饱眠。
耳界若闻声外意，不须挝击也铿然。
释老六言十首
刘克庄（宋代）

惠能铁叶漆布，瞿昙金棺茶毗。
若道老君不死，未知秦失吊谁。
乙巳春夏间民饥更甚老农述此 其十二
朱浙（明代）

年年箫鼓看划船，士女如云白苧鲜。不见青青河畔草，遗孩何处噪乌鸢。
送辰州郑使君
戎昱（唐代）

谁人不谴谪，君去独堪伤。长子家无弟，慈亲老在堂。

惊魂随驿吏，冒暑向炎方。未到猿啼处，参差已断肠。
莲花庵
陈岩（宋代）

冷屋栖云是几年，嗔人履迹破苔钱。
不辞更入山深处，手种西方社里莲。
清平乐（三之二）
贺铸（宋代）

宋邻东畔。明月关深院。玉指金徽调旧怨。楚客归心欲断。

城隅芳草初春。佳期重约临分。丽句漫题双带，也愁系住行云。
冬夜寓直
贺铸（宋代）

落月半侵窗，蛩声寒到床。
羇人不堪此，梦後夜仍长。
结衣出庭不，河汉正苍凉。
浮阴暝四野，来雁不知行。
陈物悲暮节，畏途怀故乡。
十年泥滓贱，半生靴板忙。
岂不志事功，筋骸难自强。
壮毛抽寸霜，烈胆磨尺钢。
素尚竟谁许，行歌追楚狂。
某闻老母到叶未得平安家书作小诗寄君时弟
彭汝砺（宋代）

慈闱闻及叶，坐待到天明。望月魂先往，闻更梦不成。

花开灯有信，书少雁无情。欲往终多畏，迟留叹此生。
依韵和查朝散赠新恩先辈
陆佃（宋代）

收得宫花上带春，绿袍仍共草争新。发扬杜老诗无敌，盖覆吴侯政不神。

平地彩云看接武，一天明月负垂纶。怪来濒海多儒士，龙阁从来是里人。
送陈生赴韶州戎幕三首 其一
郑善夫（明代）

闽海三山下，韶州五岭南。东风鹢首去，长路马蹄谙。

蛮井歌堪听，军门剑可谈。丹砂真易得，吾欲解朝簪。
宿山馆 其五
徐积（宋代）

好勇不须探虎穴，爱奇何用点犀灯。当求义路勤行己，休把福田閒问僧。

一榻静无尘世物，半宵浑似玉池冰。起来题作清心馆，此去泥污千万层。
麓台司农浅绛山水帧
王拯（清代）

长松攫立龙腾霄，枫榈百卉迷烟梢。大山小山峘霍交，熊罴生蹲虎豹豪。

伊谁卜筑青山坳，茅亭磴侧行探樵。山根曲折烟江遥，江行欲上青天高。

横江幽绝来轻舠，前山落日方归潮。司农水墨传家法，腕底层云起飘忽。

千回万叠给皴刷，积翠浮空来合沓。晚来赋色尤神异，淡赭萧然见山骨。

苍润雄深世有无，古人不见谁痴迂。我家山水真蓬壶，黄埃钝迹游天都。

西峰一角青满湖，空斋雪壁神相娱。谁言仰屋沈忧地，犹有瀛洲方丈图。
满庭芳·黄蕊封金
周云（宋代）

黄蕊封金，素英缕玉，此花端为君开。五云深处，昨夜见三台。天相勋门庆胄，嫖姚後，重产英材。蝉宫客，胸中万卷，荷橐久徘徊……。
过访云溪诸昆玉
屈士燝（明代）

十年湖海巳蹉跎，百里乡园始一过。先代衣冠遗泽在，同时生聚乱离多。

舟行树里围烟渚，水到门前绕薜萝。尚有诸君当朋好，买邻真欲结云窝。
寄舒州杜员外
徐铉（宋代）

信到得君书，知君已下车。粉闱情在否，莲幕兴何如。

人望征贤入，余思从子居。灊山真隐地，凭为卜茅庐。
即日
章甫（宋代）

苦忆花吹尽，生嫌草长齐。
莺啼春已暮，客散日还西。
孺子抛书卷，童奴理菜畦。
怒雷将急雨，一夜水平堤。
暝投云智寺渡溪不得，却取沿江路往
杜牧（唐代）

双岩泻一川，回马断桥前。古庙阴风地，寒钟暮雨天。

沙虚留虎迹，水滑带龙涎。却下临江路，潮深无渡船。
六月二日作
宝廷（清代）

孤愤填胸怒不禁，一阳安得退群阴。有怀报国知何日，无力回天剩此心。

草欲当风惭弱质，葵思向日抱愚忱。举头阊阖高千丈，路绝丹梯迥莫寻。
曾涤生师奉命督师江南 其一
赵树吉（清代）

百战孤军在，临危用乃神。诸侯皆秉钺，圣方自知人。

兵气缠吴会，天威仗老臣。诏书信勤恳，喜极欲沾巾。
句
王安石（宋代）

浓绿万枝红一点，动人春色不须多。
独坐
薛虞朴（明代）

独坐掩柴扉，嗒焉已息机。交情嗟马鞯，生事叹牛衣。

汗漫从吾好，疏慵与世违。纶竿应伴我，随分老渔矶。
题紫团山三十六景 天杠
王寀（宋代）

不分苍梧西北倾，只将一柱与支撑。而今六幕安然处，不使斯人乐太平。
赠夏德颂
黄溍（元代）

夏君怀抱何磊落，卜居不肯依城郭。丙舍新开近墓田，雪柏霜松翳丘壑。

一朝兴来不可遏，万里黄尘走京洛。叩门遗我尺素书，俪玉骈珠相照灼。

为言家世本臞儒，馀力惟知事耕凿。穷年甘与鹿豕游，敢希鸿鹄翔寥廓。

秪今远来亦有意，求诗元不求官爵。华星秋月幸分辉，持向山家慰萧索。

我闻君言重太息，感君望我殊不薄。清时杂遝富才彦，笞凤鞭鸾趍馆阁。

挥毫成风墨成雨，瑞锦披张分制作。一言引重力千钧，青云骥尾端堪托。

顾我方为句读师，掇拾残编味糟粕。坐隅童子日呶呶，平生雅意浑销铄。

奚暇清吟发天巧，剪红刻紫供嘲谑。君归卉木尚馀春，况值新篁初解箨。

传家有书故可读，有石可眠泉可酌。大胜山人来索价，低头欲就微官缚。

我虽龌龊坐无毡，有客如此良不恶。戏拈笔管和灶煤，为君聊赋山中乐。
冬日写怀
薛能（唐代）

幕府尽平蛮，客留戎阃间。急流霜夹水，轻霭日连山。

设醴徒惭楚，为郎未姓颜。斯文苦不胜，会拟老民闲。
出塞行四首送郭建初归戚都护幕中 其一
黄克晦（明代）

锁甲摇华铁戟寒，韬弓插羽上雕鞍。班超自有封侯骨，世业宁论是史官。
眼儿媚
赵长卿（宋代）

槐阴密处啭黄鹂。午日正长时。一番过雨，绿荷池面，冷浸琉璃。

红尘不到华堂里，纤楚对蛾眉。笑偎人道，新词觅个，美底腔儿。
秋夜四鼓玩月
陈宓（宋代）

露气盘空月堕烟，开轩移榻卧檐前。
近来不虑消磨尽，空洞胸怀但贮天。
送童宣抚平燕班师
詹度（宋代）

长亭春色送英雄，满目江山映日红。剑戟夜摇杨柳月，旌旗晓拂杏花风。

行时一决平戎策，到后须成济世功。为报燕山诸将吏，太平取在笑谈中。
洗儿二首 其一
朱松（宋代）

行年已合识头颅，旧学屠龙意转疏。有子添丁助征戍，肯令辛苦更冠儒。
晋王大令保母帖
王沂孙（宋代）

脱落黄祊帖，按辞大令书。
稍作兰亭面，七美谅非虚。
或讶缺勿毁，或疑集悲夫。
考真固云癖，订伪亦以愚。
第观竁中藏，清玩唯研壶。
晋人擅风流，宜与后世殊。
所惜尚言数，卜年八百馀。
贞石久且泐，双松当几枯。
片砖曷未化，逮兹厄耕锄。
方其内幽镌，要以托荒墟。
孰知坐此故，反能误意如。
传世岂所幸，况遭孽韩污。
辨端更为累，但资文字娱。
陶土或若此，何为殉玉鱼。
踸踔行送裴山人
郭祥正（宋代）

踸踔踸踔裴山人，破帽麻衣被埃尘。忽来访我环峰市，醉倒不顾傍人嗔。

壮士不得志，污泥困修鳞。谁倾沧海救枯泽，矫首奋鬣乘风云。

回头问燕雀，尔辈胡为群。巢寄柏梁一朝火，孤栖风雨更谁邻。

踸踔踸踔裴山人，行路无穷鼻酸辛。元通献甫傥不遇，况有特达朱纯臣。

踸踔勿踸踔，岂有壮士长遭迍。
吊赵处士琰墓
颜元（清代）

孝友清高素慕君，神交未遂范张心。白虹贯日当年事，遂拜孤坟凭吊深。
禅人并化主写真求赞
释正觉（宋代）

青山之主兮体本平等，白云之宾兮用能自然。
应有余兮神不可测，得其简兮妙不可传。
颂证道歌·证道歌
释印肃（宋代）

入深山，住兰若，
离色离声无昼夜。撞钟击鼓不知鸣，
地转天回全不怕。
会河道中
王之道（宋代）

会河村店西，沙水清练练。
我行独带月，滉漾制金线。
凝寒逼征衣，霜华重如霰。
至此怀僧弥，老泪几欲泫。
偈二十二首
释子淳（宋代）

大地雪漫漫，临行一句难。
泥牛沉巨浸，玉马火中寒。
呈陈深交二首
赵蕃（宋代）

相望仅一水，相赊逾十年。
寻君向萧寺，叹我已华颠。
老至是其理，穷来当益坚。
云深雪溪树，尘暗曲肱弦。
平原郡王南园诗二十一首·堆锦
姜特立（宋代）

天机织处纷红绿，丹凤衔梭自往来。
全似蜀江初濯罢，几和日暖锦千堆。
安乐窝中看雪
邵雍（宋代）

满目是瑶琚，贫家遂富如。
许观非许卖，宜惨不宜舒。
醇酿装醺后，重衾造暖馀。
肯於人世上，造险较锱铢。
文公书厨·百家其承
陈普（宋代）

仁以生为道，岂不在子孙。
贤愚固难必，厥初同一原。
无根不能生，有作斯可述。
冈极垂统心，非禽岂无识。
游雁荡将抵温州寄太守石牧之
赵抃（宋代）

霜风双鬓雪鬖鬖，物外寻真顿离凡。子舍若非叨别乘，我车安离到灵岩。

碧窥秋瀑心同洗，红嚼山杷口似馋。多谢贤侯见招意，数贻嘉咏与珍函。
六月十三日闻边警甚急有感而作
成廷圭（元代）

边风六月作秋声，世事惊心百感生。台阁故人犹嗜酒，闾阎小子亦谈兵。

红巾似草何时尽，白骨如山几日平。甚欲移家渡江水，老来幽独最关情。
西岩杂咏 其十八 琼液泉
佘翔（明代）

为问琼浆窟，何如太液长。临流倾玉碗，高枕傲羲皇。
奉答大司空镇山朱公致政还家二首 其一
胡直（明代）

几人师保冠群公，更睹河渠继禹功。此日情倾三径客，向来才敌万夫雄。

五云绕映宫袍色，绿野春连玉树丛。莫羡东山能著屐，虞廷还忆旧司空。
醉后庄门望西南诸山
陆游（宋代）

身是咸阳旧酒徒，龙钟犹复泥村酤。百年略似梦长短，一醉且随家有无。

登览未应惭脚力，功名正尔叹头颅。夕阳又凭阑干立，谁画三山岸帻图。
赠李端履 其四
马光祖（宋代）

阛阓通衢散不难，最艰难处是深山。涉溪渡岭须周遍，莫惮芒鞋一往还。
樾下怀顾符台并和所寄山泉隐居之作
陶益（明代）

沽垆不为秫无田，小筑开云望大贤。千里结言徒自信，十年称病仗谁怜。

亭亭夕照移函涧，泯泯春流入响泉。霄汉归来仙跸敛，相思长咏考槃篇。
黄资深入道
连文凤（宋代）

霞衣飞舞越山青，回笑时人醉未醒。
春枕卧看琪树月，夜香学拜石坛星。
泥成丹灶烧仙药，移近明窗读道经。
可惜蓬莱归不早，海风正急海波腥。
睢阳五老图
范纯仁（宋代）

荣名雅望退休闲，声誉清高已纳冠。匡国多方开五老，齐名有道列双桓。

耆英后会成威烈，相貌前图壮世寒。吾道欲如公道立，百年藻鉴动人看。
次竹溪别后见怀韵
刘克庄（宋代）

珍重山翁别病翁，归鞍欲发苦留侬。
万言君视犹杯水，一镞吾难直箭锋。
缩手可怜今落莫，攀髯未报昔遭逢。
衰迟只愿低头拜，蛟变为龙愈亦从。
夏夜与龚定庵王子若豫园话月子若为作图
曹籀（清代）

一榻卧花阴，瀼瀼露满襟。小园今夕话，明月故乡心。

海内论交晚，生平感遇深。隔邻弦管急，怆我独清吟。
送所借书还王生
李彭（宋代）

邺侯家藏三万轴，牙签新若手未触。此翁眼如九秋鹰，一过成诵不再读。

愧非玄晏独峥嵘，复愧王郎著论衡。案头萤乾太苦相，久假不归何痴生。

开州公子好奇古，胸中宝笈森四库。安用邺候插架书，向来借我纸上语。

频年多病百不如，准拟传书学截蒲。还君一鸱细故尔，莫厌时时开锁鱼。
【正宫】醉太平_伤春烟消宝
张可久（元代）

伤春
烟消宝鸭，字篆银蜗，伤春心事付琵琶，误平康过马。玉容心湿鸳鸯帕，红绒再冷秋千架，金壶水换牡丹花，等他来看咱。
金华山中
金华洞冷，铁笛风生。寻真何处寄闲情？小桃源暮景。数枝黄菊勾诗兴，一川红叶迷仙径，四山白月共秋声，诗翁醉醒。
登卧龙山
黄庭小楷，白苎新栽，一篇闲赋写秋怀，上越王古台。半天虹雨残云载，几家渔网斜阳晒，孤村酒市野花开，长吟去来。
山中小隐
裹白云纸袄，挂翠竹麻条，一壶村酒话渔樵，望蓬莱缥缈。涨葡萄青溪春水流仙棹，靠团标空岩夜雪迷丹灶，碎芭蕉小庭秋树响风涛，先生醉了。
咸平藉田回仗御楼二首
佚名（隋代）

应门斯御，雉扇爰开。
人瞻日月，泽动云雷。
同风三代，均禧九垓。
欢心允洽，时咏康哉。
金山晚眺
秦观（宋代）

西津江口月初弦，水气昏昏上接天。
清渚白沙茫不辨，只应灯火是渔船。
慈井
方山京（宋代）

古井千年尚著名，只缘慈孝不胜情。
碧烟自好浓霜白，何必溪流擅独清。
杂兴 其四
史浩（宋代）

世间无处是坚牢，富贵功名亦谩劳。一昃一盈天外月，再生再汐海中潮。

红尘衮衮知何补，白发骎骎谁得饶。加我数年专读易，定须轻举到烟霄。
真宗奉圣祖玉清昭应宫十一首
真宗（宋代）

赫赫艺祖，受命高穹。
威加海外，化浃区中。
发祥宗祐，锡祐眇中。
钦承积德，动翼精衷。
省缘 其四
释怀深（宋代）

学道先须要省缘，他人长短莫喧传。祸门不闭终无益，参取维摩老子禅。
题毛祖房屋壁
冯时行（宋代）

卜筑缙云山下村，缙云山色青满门。
承当春色花成段，领略朋簪酒满樽。
尽去机关驯虎豹，略推恺悌赦鸡豚。
要知余庆须弥远，堂上森然见子孙。
陇西郡麦积山有献白鹿者洁如霜雪驯养逾年放归旧山十二韵
张方平（宋代）

地得金方正，山藏灵物珍。月宫遗玉兔，仙仗失霜麟。

乳窦冰泉冷，晴原露草春。清风生涧壑，高格对松筠。

久卧常存息，凝思若养神。烟崖一蹭蹬，华馆久埃尘。

我意本云水，无心爱佩绅。平生厌俗客，待尔当嘉宾。

萧洒襟情远，虚恬气韵真。桧轩同鹤静，竹渚伴鸥驯。

龟智沾骊血，牺纯被绣巾。放归旧林麓，好去避虞人。
念奴娇
蔡伸（宋代）

当年豪放，况朋侪俱是，一时英杰。逸气凌云，佳丽地、独占春花秋月。冶叶倡条，寻芳选胜，是处曾攀折。昔游如梦，镜中空叹华发。

邂逅萍梗相逢，十年往事，忍尊前重说。茂绿成阴春又晚，谁解丁香千结。宝瑟弹愁，玉壶敲怨，触目堪愁绝。酒阑人静，为君肠断时节。
齐天乐九首 其六
项鸿祚（清代）

碧云低蘸红楼影，如今倚楼人远。卖酒炉空，题诗壁坏，零落粉奁香碗。

缘深梦浅，恨弹指西风，候蛩凄断。莫问南湖，一袈裟地更谁管。

当时何限俊侣，算填词李十，能溯欢宴。巷口斜阳，湾头剩水，记与徐娘初见。

重开画卷，认几曲疏帘，那回曾卷。柳已无多，晓鸦啼到晚。
同曹清父西郊纪事五首 其三
方回（元代）

木脱秋声尽，田空野鸟饥。时危群盗惨，身老故人稀。

所至犹堪醉，无求自合归。寥寥天地内，古意一何微。
倚楼人（荼コ）
曹勋（宋代）

清明池馆，芳菲渐晚，晴香满架笼永昼。翠拥柔条，玉铺繁蕊，袅袅舞低襟袖。秀蓓凝浩露，疑挂六铢衣绉。檀点芳心，体薰清馥，粉容宜捻春风手。

肯与芝兰共嗅。向夜阑凝月，素芳依旧。翦取长梢，青蛟喷雪，挽住晓云争秀。楼上人未去，常恐风欺雨瘦。红绡收取，举觞犹喜，窨得醺醺酒。
江南弄
芮挺章（唐代）

春江可怜事，最在美人家。鹦鹉能言鸟，芙蓉巧笑花。

地衔金作埒，水抱玉为沙。薄晚青丝骑，长鞭赴狭斜。
草堂成题以见志 其五
王称（宋代）

寒谷待邹律，虞韶来凤仪。堪坯育万化，感召理亦微。

谷风应兔嚎，空云拥鳞飞。兹生岂不念，潜跃会有时。

况予轮翮纤，而乏尘世姿。虽不事巢蠡，敢与周任规。

超遥一死生，散朗忘是非。陆沉古有然，安用人所稀。
次韵山庄杂咏十首 其三 商乐
周密（宋代）

秦儒避书烟，逃难商山下。安刘亦谩耳，后世巧模写。

智琼果何人，一笑示幻化。蛮触聊寓言，此亦何足讶。

未知采芝人，何如种桃者。
金莲绕凤楼 人日海王村作
梁鼎芬（清代）

人影围花花围马。渲染彀、春街浓冶。东风都说缃桃嫁。笑谁痴、可曾休也。

张郎自然韵雅。比翠柳、纤纤一把。浮生日日同嗟咤。蓦惊心、夕阳初下。
酬陈太庾 其二
徐鹿卿（宋代）

英声猎猎满山州，翠剡飞来鹗在秋。父母视民非俗吏，子男分土列诸侯。

篇诗捲送骊珠烂，杯酒相从蜡味浮。不必即人人即我，定知瑚琏合当收。
九日登天湖以菊花须插满头归分韵赋诗得归字
朱熹（宋代）

去岁潇湘重九时，满城寒雨客思归。故山此日还佳节，黄菊清樽更晚晖。

短发无多休落帽，长风不断且吹衣。相看下视人寰小，祇合从今老翠微。
答豫草五宗侯五首 其五 答孔阳
欧大任（明代）

海子绕金堤，灵台亦寄栖。诗来燕馆北，人在楚江西。

霜落鲈应上，沙寒雁更啼。所思同剡水，须到武阳溪。
送友人入蜀
李频（唐代）

天际蜀门开，西看举别杯。何人不异礼，上客自怀才。

夜涧青林发，秋江渌水来。临邛行乐处，莫到白头回。
春日忆姚氏外甥
崔峒（唐代）

离乱人相失，春秋雁自飞。只缘行路远，未必寄书稀。

二月花无数，频年意有违。落晖看过后，独坐泪沾衣。
西江月（寿韩宰）
郭应祥（宋代）

乐事无过新岁，生辰恰占元宵。湄湘台下有欢谣。今尹风流年湄。

暂借牛刀凫舄，宜参豹尾鸡翘。政成三异合归朝。拭目天边紫诏。
春暮张尔戌捕卿招同李书云余铨卢王北山三给谏摩诃庵看杏花 其二
郭棻（清代）

野旷春逾媚，林烟绿一围。远公容设酒，曾点未成衣。

坐树莺声老，蒸田水气肥。闲云如有意，故故傍人飞。
自渠丘同马三如宿王申甫峒峪别业
刘翼明（清代）

南山深处问南村，饥渴残阳地主尊。衣有神珠仍乞子，路迷芳主见王孙。

桃花流水春开瓮，细雨斜风客到门。偏具隐心无隐迹，只将种果种仙根。
入塞
何妥（隋代）

桃林千里险，候骑乱纷纷。问此将何事，嫖姚封冠军。

回旌引流电，归盖转行云。待任苍龙杰，方当论次勋。
答眚医王东林求□
陈著（宋代）

我抱东林未见心，诸贤诗上见东林。
两瞳不觉针锋利，一瞬清风扫宿阴。
崇义里滞雨
李贺（唐代）

落莫谁家子，来感长安秋。
壮年抱羁恨，梦泣生白头。
瘦马秣败草，雨沫飘寒沟。
南宫古帘暗，湿景传签筹。
家山远千里，云脚天东头。
忧眠枕剑匣，客帐梦封侯。
成父居于普宁寺钟楼之下辟以为斋旧名坎止近易榜曰发深省衡州舅氏书之仆为赋四小诗以发深省斋为韵 其四
赵蕃（宋代）

我有嗜睡癖，衾枕长与偕。晨昏要无失，曷日住君斋。
留别天宁永庆乾明金銮四老
陈与义（宋代）

我生能几何，两脚疲世故。
忽破巴丘梦，还寻邵阳路。
穷乡得四老，足以慰迟暮。
胜事远公莲，深心懒残芋。
本是群山云，暂聚当别去。
那知天风便，不得还相聚。
凡情我未免，临别吐幽句。
慎勿过虎溪，晓霜侵杖屦。
金牛道中
李新（宋代）

龙鳞凤翼阻腾骧，仰首青云自涉茫。
汉月满衣谙客思，巴音侧涉觉吾乡。
金牛有路通秦惠，筹笔无功愧蜀王。
只笑无成谩来往，回头惭愧绿衣郎。
次韵陈敬初答虞清二子雨中见寄绝句（六首）
钱逵（元代）

独立春江古岸基，风帆沙鸟总忘机。
今朝闻有巢湖信，南陌东阡迟子归。
听轩辕先生琴
虚中（唐代）

诀妙与功精，通宵膝上横。一堂风冷淡，千古意分明。

坐客神魂凝，巢禽耳目倾。酷哉商纣世，曾不遇先生。
般涉调·哨遍·半世逢场作戏
马致远（元代）

半世逢场作戏，险些儿误了终焉计。白发劝东篱，西村最好幽栖，老正宜。茅庐竹径，药井蔬畦，自减风云气。嚼蜡光阴无味，旁观世态，静掩柴扉。虽无诸葛卧龙冈，原有严陵钓鱼矶，成趣南园，对榻青山，绕门绿水。

【耍孩儿】穷则穷落觉囫囵睡，消甚奴耕婢织？荷花二亩养鱼池，百泉通一道青溪。安排老子留风月，准备闲人洗是非，乐亦在其中矣。僧来笋蕨，客至琴棋。

【二】青门幸有栽瓜地，谁羡封侯百里？桔槔一水韭苗肥，快活煞学圃樊迟。梨花树底三杯酒，杨柳阴中一片席，倒大来无拘系。先生家淡粥，措大家黄虀。

【三】有一片冻不死衣，有一口饿不死食。贫无烦恼知闲贵，譬如风浪乘舟去，争似田园拂袖归？本不爱争名利。嫌贫污耳，与鸟忘机。

【尾】喜天阴唤锦鸠，爱花香哨画眉。伴露荷中烟柳外风蒲内，绿头鸭黄莺儿啅七七。
自临川泛舟还归因假前韵寄粹老提举朝议兼简知府龙图丈 其一
彭汝砺（宋代）

村郭孤烟暝，溪山片月斜。吾生浑是客，所至即为家。

春色生颜面，寒泉绕齿牙。归与须载酒，一笑慰天涯。
白石烂望齐山
沈辽（宋代）

西江水过南山来，青莎白砂一半摧。夜来雨猛山谷溢，平昔夷半安在哉。

拿舟欲过白石烂，江风激激无纤埃。古来白石亦可怪，狂湍荡潏终不颓。

南山经春草木王，群峰委曲青云堆。江中落景若图画，山翁住处无崔嵬。

山翁憔悴如槁木，不与世俗同樽罍。江边山下人不识，斜日独上清泠台。
次韵陈蹈元见和之作
李弥逊（宋代）

漫逐江鱼吊楚臣，风骚今见出吾闽。
遗音思远冰霜淡，味语功深脍炙珍。
一壑我曹方税驾，九霄公等政推轮。
屏除堆案痴儿事，肯着青鞋伴散人。
永王东巡歌·其三
李白（唐代）

雷鼓嘈嘈喧武昌，云旗猎猎过寻阳。
秋毫不犯三吴悦，春日遥看五色光。
自缥缈楼绝顶而下东穿潜虬洞
王世贞（明代）

高楼足怡旷，展眺意已穷。俯身狎鸟道，侧足探虬宫。

回光一乘隙，群玉皆玲珑。下汇湛湛流，盘石居其中。

雀跃三过之，前复畏蒙茸。西南一虚窦，隐隐复溶溶。

遥与突星会，迩则天镜通。幽阒难久留，吾将泛空蒙。
题删定侄画卷二首 其二
孙觌（宋代）

水边两鹄语时，山下一牛鸣地。苍梧翠竹森然，长与闲云卧起。
步登夏口古城作
刘长卿（唐代）

平芜连古堞，远客此沾衣。高树朝光上，空城秋气归。

微明汉水极，摇落楚人稀。但见荒郊外，寒鸦暮暮飞。
山居杂诗九十首
曹勋（宋代）

行都老故旧，见赠新历日。
快哉得过目，蘧然若有失。
已病嗟再岁，渐老念弱质。
叹余落麈尾，非言付摇膝。
彦通叔祖约游云水寺二首
杨万里（宋代）

出门天色阴晴半，着雨途间进退难。
知得招提在何许，只凭田父指林间。
答许五端公马上口号
李益（唐代）

晚逐旌旗俱白首，少游京洛共缁尘。

不堪身外悲前事，强向杯中觅旧春。
呈宁次翁
华岳（宋代）

王谦不事富春侯，自是薰莸味不侔。病体隔年留枉狱，梦魂连夜逐归舟。

可怜商木迁新令，欲为韩门复旧雠。但得此心无所愧，为公一死亦何尤。
鹧鸪天 其二 元日呈王帅
黄机（宋代）

柳际梅边腊雪乾。钗头蝴蝶又成团。飘零萍梗江湖客，冷落笙箫灯火天。

浇浊酒，惜流年。牙旗夜市几时穿。太平乐事终须在，老去心情恐不然。
玉甑峰
陈岩（宋代）

茹芝仙客老仙乡，净尽人间粒食肠。
玉甑岂能无用处，几番与世熟黄粱。
九怀·越王台
高似孙（宋代）

草长兮菲菲，越山青兮霏微。
玉在佩兮欲语，望故宫兮如归。
酒阔兮犹香，僾流光兮庭帏。
芳俎进兮兰藉，玉鳞寒兮牲肥。
赤翱兮醉只，笙嘘云兮沾衣。
鼓轻舠兮无留，月共载兮依依。
乐莫乐兮知几，哀莫哀兮别离。
鹧鸪愁兮忘飞。
送张公安道南都留台
苏辙（宋代）

识公岁已深，従公非一日。
仰公如重云，庇我贫贱迹。
公归无留意，我处念平昔。
少年喜文字，东行始观国。
成都多游士，投谒密如栉。
纷然众人中，顾我好颜色。
猖狂感一遇，邂逅登仕籍。
尔来十六年，鬓发就衰白。
谋身日已谬，处世复何益。
従来学俎豆，渐老信典册。
自知百不堪，偶未三见黜。
譬如沟中断，谁复强收拾。
高怀绝尘土，旧好等金石。
庠斋幸无事，樽俎奉清适。
居然远忧患，况复取矜式。
汪洋际海深，淡泊朱弦直。
徇时非所安，归去亦何失。
道存尚可卷，功成古难必。
还寻赤松子，独就丹砂术。
恨无二顷田，伴公老蓬筚。